*Comunicat de presă*

*7 septembrie 2025*

**Expoziția HEMP – Back to the Future**

Dialog intercultural România – Japonia

12 septembrie – 13 octombrie 2025 | Pavilionul României la World Expo 2025 Osaka

**Expoziția *HEMP – Back to the Future* își face debutul pe scena internațională la Pavilionul României din cadrul World Expo 2025 Osaka pe 12 septembrie și va fi deschisă publicului până pe 13 octombrie 2025.**

Organizată de **Asociația Ivan Patzaichin – Mila 23** și **Muzeul Textilelor din Băița**, expoziția este prezentată în Japonia de **Primăria Municipiului București** și **CREART** – Centrul de Creație, Artă și Tradiție al Municipiului București, în parteneriat cu **Institutul Cultural Român**, cu sprijinul **Ministerului Afacerilor Externe** din România și al **Ambasadei României în Japonia**. Expoziția investighează patrimoniul material și imaterial al plantei de cânepă, reliefând potențialul său ca materie primă regenerabilă, simbol cultural și resursă pentru designul viitorului, consolidând totodată profilul României ca actor activ în schimburile culturale internaționale.

**Proiectul oferă publicului o experiență de dialog intercultural prin expunerea de piese de patrimoniu românesc și japonez, instalații artistice contemporane și un album de cercetare cu tema costumelor tradiționale din România și Japonia, semnat de dr. Florica Zaharia și Midori Sato. Vernisajul internațional al acestei oglindiri a patrimoniului celor două culturi urmează etapei naționale de la Muzeul Național al Țăranului Român din București, unde expoziția „În(toarcem) cânepa spre viitor” a fost expusă în premieră și documentată în contact direct cu publicul român.**

Conceptul expozițional este rezultatul colaborării dintre **Teodor Frolu** (curator, Asociația Ivan Patzaichin – Mila 23) și **dr. Florica Zaharia** (cercetător și conservator emerita, Muzeul Textilelor din Băița), care îmbină perspectiva contemporană cu cea documentar-patrimonială, elemente definitorii pentru misiunea instituțională a **CREART** de a conserva și valorifica tradițiile românești și de a le promova în contexte internaționale. Expoziția reunește mostre și obiecte de patrimoniu textil (costume tradiționale, țesături, instrumentar) din colecțiile Muzeului Textilelor, creații vestimentare contemporane din cânepă și o instalație textilă semnată de **Oláh Gyárfás** (PATZAIKIN), alături de contribuții multimedia realizate de **Dan Vezentan** și **Dilmana Yordanova**.

**Vernisajul expoziției va avea loc vineri, 12 septembrie, ora 15:00 (ora locală), în Pavilionul României la World Expo 2025 Osaka, în prezența echipei curatoriale și a partenerilor instituționali.**

La deschidere vor participa principalii autori și contributori: **Teodor Frolu**, curatorul expoziției, co-fondator al Asociației Ivan Patzaichin – Mila 23; dr. **Florica Zaharia**, conservator Emerita al The Metropolitan Museum of Art, directorul și co-proprietarul Muzeului Textilelor; **Romulus-Nicolae Zaharia**, co-fondator al Muzeului Textilelor din Băița; **Yuko Fukatsu**, profesor la Facultatea de Arte și Design, specializarea Design de Produs și Textile, Universitatea de Artă Tama (Japonia) și **Oláh Gyárfás**, artist vizual și designer al brandului de eco-design PATZAIKIN.

Evenimentul va fi onorat de prezența Comisarului General al României la World Expo 2025 Osaka, **Ferdinand Nagy**, alături de reprezentanți ai mediului diplomatic, ai instituțiilor culturale locale și internaționale, precum și oficiali ai World Expo 2025 Osaka.

**Programul vernisajului**

**15:00 – 15:30 – Moment oficial deschis publicului Pavilionului României la World Expo 2025 Osaka:** prezentarea conceptului expozițional, discursuri introductive ale autorilor și contributorilor, prezentarea instalațiilor și proiecții multimedia.

**15:30 – 16:30 – Sesiune profesională dedicată dialogului între specialiști:**

dezbateri pe teme de patrimoniu și design, lansarea albumului *Patrimoniile culturale vizibile – Costume tradiționale din România și Japonia*, precum și prezentarea Muzeului Textilelor.

**Albumul de cercetare *Patrimoniile culturale vizibile – Costume tradiționale din România și Japonia***, semnat de dr. Florica Zaharia și Midori Sato (Conservatoare Emerite, The Metropolitan Museum of Art), documentează comparativ universurile textile ale celor două țări și oferă o bază științifică pentru temele de discuție lansate în jurul expoziției. Publicația bilingvă (română/engleză) va fi prezentată oficial la deschidere.

**Muzeul Textilelor din Băița,** fondat și coordonat de dr. Florica Zaharia și Romulus-Nicolae Zaharia, contribuie cu piese de patrimoniu, expertiză științifică și cercetări proprii, consolidând astfel dimensiunea documentară a expoziției.

**Colecția PATZAIKIN**, semnată de designerul Oláh Gyárfás, reunește creații vestimentare din cânepă care pun în dialog tradiția cu expresia contemporană și este prezentată multimedia prin imagini realizate de artiștii Dan Vezentan și Dilmana Yordanova, oferind vizitatorilor o experiență estetică și narativă integrată.

În următoarele zile după vernisaj, curatorul și contributorii vor susține tururi ghidate și sesiuni de dialog cu publicul internațional, oferind o aprofundare a temelor și a metodelor curatoriale din expoziție.

*HEMP – Back to the Future* este o expoziție de artă documentară curatoriată de Teodor Frolu, realizată de Primăria Municipiului București și CREART – Centrul de Creație, Artă și Tradiție al Municipiului București și concepută de Asociația Ivan Patzaichin – Mila 23 în colaborare cu Muzeul Textilelor din Băița. Proiectul este prezentat în parteneriat cu Institutul Cultural Român, cu sprijinul Ministerului Afacerilor Externe și al Ambasadei României în Japonia, ca parte din participarea României la World Expo 2025 Osaka.

Informații suplimentare sunt disponibile pe:

[https://www.facebook.com/romaniaexpo2025/](https://www.facebook.com/romaniaexpo2025/?locale=ro_RO)

<https://www.instagram.com/romaniaexpo2025/>

**Contact:**

Serviciul Promovare și Comunicare

[biroul.presa@icr.ro](mailto:biroul.presa@icr.ro);

031 71 00 622